CELEX: 32021R0771
Language: sk
Date: 2021-01-21 00:00:00
Title: Delegované nariadenie Komisie (EÚ) 2021/771 z 21. januára 2021, ktorým sa dopĺňa nariadenie Európskeho parlamentu a Rady (EÚ) 2018/848 stanovením osobitných kritérií a podmienok pre kontroly účtovných dokladov v rámci úradných kontrol v ekologickej poľnohospodárskej výrobe a úradných kontrol skupín prevádzkovateľov (Text s významom pre EHP)

11.5.2021   
               
               
                  SK
               
               
                  Úradný vestník Európskej únie
               
               
                  L 165/25
               
            
         DELEGOVANÉ NARIADENIE KOMISIE (EÚ) 2021/771
         z 21. januára 2021,
         ktorým sa dopĺňa nariadenie Európskeho parlamentu a Rady (EÚ) 2018/848 stanovením osobitných kritérií a podmienok pre kontroly účtovných dokladov v rámci úradných kontrol v ekologickej poľnohospodárskej výrobe a úradných kontrol skupín prevádzkovateľov
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) 2018/848 z 30. mája 2018 o ekologickej poľnohospodárskej výrobe a označovaní produktov ekologickej poľnohospodárskej výroby a o zrušení nariadenia Rady (ES) č. 834/2007 (1), a najmä na jeho článok 38 ods. 8 písm. a) body i) a ii),
         keďže:
         
                     (1)
                  
                  
                     S cieľom zabezpečiť integritu ekologickej poľnohospodárskej výroby je potrebné stanoviť osobitné kritériá a podmienky vykonávania úradných kontrol realizovaných s cieľom zabezpečiť vysledovateľnosť vo všetkých stupňoch výroby, prípravy a distribúcie a súlad s nariadením (EÚ) 2018/848, najmä pokiaľ ide o fyzickú inšpekciu prevádzkovateľov alebo skupín prevádzkovateľov ekologickej poľnohospodárskej výroby na mieste uvedenú v článku 38 ods. 3 uvedeného nariadenia. Aby bola táto fyzická inšpekcia na mieste účinná, mala by zahŕňať minimálne kontrolu vysledovateľnosti a kontrolu hmotnostnej bilancie prostredníctvom kontrol účtovných dokladov. Cieľom kontroly vysledovateľnosti je potvrdiť, či produkty prijaté alebo zaslané prevádzkovateľom alebo skupinou prevádzkovateľov sú produkty ekologickej poľnohospodárskej výroby alebo produkty z konverzie. Účelom kontroly hmotnostnej bilancie je určiť rovnováhu medzi vstupom a výstupom prevádzkovateľa alebo skupiny prevádzkovateľov, a najmä hodnovernosť objemov produktov ekologickej poľnohospodárskej výroby alebo produktov z konverzie. Mali by sa stanoviť prvky, na ktoré sa má vzťahovať kontrola vysledovateľnosti a kontrola hmotnostnej bilancie.
                  
               
                     (2)
                  
                  
                     Na účely úradných kontrol pojem skupiny prevádzkovateľov stanovený v článku 36 ods. 1 nariadenia (EÚ) 2018/848 pozostáva z osobitnej kategórie prevádzkovateľov, ktorí sú poľnohospodármi alebo prevádzkovateľmi produkujúcimi riasy alebo živočíchy akvakultúry a ktorí okrem toho môžu byť zapojení do spracovania, prípravy alebo umiestnenia potravín alebo krmív na trh. Každá skupina prevádzkovateľov musí zriadiť systém vnútorných kontrol (ICS), ktorý bude obsahovať zdokumentovaný súbor kontrolných činností. Príslušný orgán alebo prípadne štátna inšpekčná organizácia či súkromná inšpekčná organizácia by mali byť primerane kvalifikované, aby dokázali posúdiť systém vnútorných kontrol a vykonať opätovné inšpekcie členov skupiny prevádzkovateľov na základe rizika s cieľom dospieť k záveru o celkovom dodržiavaní súladu skupinou. Preto je potrebné stanoviť požiadavky na spôsobilosť príslušného orgánu alebo prípadne štátnej inšpekčnej organizácie či súkromnej inšpekčnej organizácie s cieľom posúdiť toto osobitné zloženie prevádzkovateľov v rámci skupiny, ako aj systém vnútorných kontrol, ďalej treba stanoviť požiadavky na harmonizovaný rámec pre posudzovanie systému vnútorných kontrol a na výber vzorky členov na opätovné inšpekcie.
                  
               
                     (3)
                  
                  
                     V záujme jasnosti a právnej istoty by sa toto nariadenie malo uplatňovať odo dňa začatia uplatňovania nariadenia (EÚ) 2018/848,
                  
               PRIJALA TOTO NARIADENIE:
         
            Článok 1
            Kontroly účtovných dokladov
            
               1.   Fyzická inšpekcia na mieste podľa článku 38 ods. 3 nariadenia (EÚ) 2018/848 zahŕňa kontrolu vysledovateľnosti a kontrolu hmotnostnej bilancie prevádzkovateľa alebo skupiny prevádzkovateľov vykonanú prostredníctvom kontrol účtovných dokladov.
            
            
               2.   Príslušný orgán alebo prípadne štátna inšpekčná organizácia či súkromná inšpekčná organizácia vykonáva kontrolu vysledovateľnosti a hmotnostnej bilancie podľa štandardného vzoru zdokumentovaného v písomnom zázname uvedenom v článku 38 ods. 6 nariadenia (EÚ) 2018/848.
            
            
               3.   Na účely kontroly vysledovateľnosti a kontroly hmotnostnej bilancie sa výber produktov, skupín produktov a overovaného obdobia vykonáva na základe rizika.
            
            
               4.   Kontrola vysledovateľnosti zahŕňa minimálne tieto prvky odôvodnené príslušnými dokumentmi vrátane skladových a finančných záznamov:
               
                           a)
                        
                        
                           meno a adresu dodávateľa, a ak sa odlišujú, tak meno a adresu vlastníka alebo predajcu či vývozcu produktu;
                        
                     
                           b)
                        
                        
                           meno a adresu príjemcu, a ak sa odlišujú, tak meno a adresu kupujúceho alebo dovozcu produktu;
                        
                     
                           c)
                        
                        
                           certifikát dodávateľa v súlade s článkom 35 ods. 6 nariadenia (EÚ) 2018/848;
                        
                     
                           d)
                        
                        
                           informácie uvedené v bode 2.1 prvom odseku prílohy III k nariadeniu (EÚ) 2018/848;
                        
                     
                           e)
                        
                        
                           identifikáciu príslušnej šarže.
                        
                     
            
               5.   V prípade potreby kontrola hmotnostnej bilancie zahŕňa minimálne tieto prvky odôvodnené príslušnými dokumentmi vrátane skladových a finančných záznamov:
               
                           a)
                        
                        
                           charakter a množstvá produktov dodaných jednotke a v prípade potreby charakter a množstvá nakúpených materiálov a použitie takýchto materiálov a prípadne zloženie produktov;
                        
                     
                           b)
                        
                        
                           druh a množstvá produktov skladovaných v priestoroch;
                        
                     
                           c)
                        
                        
                           charakter a množstvá produktov, ktoré odišli z jednotky prevádzkovateľa alebo skupiny prevádzkovateľov do priestorov alebo skladovacích priestorov príjemcu;
                        
                     
                           d)
                        
                        
                           v prípade prevádzkovateľov, ktorí nakupujú a predávajú produkt (produkty) bez toho, aby s ním fyzicky manipulovali, charakter a množstvá produktov, ktoré boli nakúpené a predané, a dodávateľov, a ak sa líšia, predajcov alebo vývozcov a kupujúcich, a ak sa líšia, príjemcov;
                        
                     
                           e)
                        
                        
                           výnos z produktov získaných alebo zozbieraných za predchádzajúci rok;
                        
                     
                           f)
                        
                        
                           skutočný výnos z produktov získaných alebo zozbieraných počas bežného roka;
                        
                     
                           g)
                        
                        
                           počet a/alebo hmotnosť v prípade hospodárskych zvierat spravovaných počas bežného a predchádzajúceho roka;
                        
                     
                           h)
                        
                        
                           akékoľvek straty, zvýšenie alebo zníženie množstva produktov v ktoromkoľvek stupni výroby, prípravy a distribúcie;
                        
                     
                           i)
                        
                        
                           produkty ekologickej poľnohospodárskej výroby alebo produkty z konverzie, ktoré sa predávajú na trhu ako produkty neekologickej poľnohospodárskej výroby.
                        
                     
         
         
            Článok 2
            Úradné kontroly skupín prevádzkovateľov
            
               1.   S cieľom certifikovať a overovať dodržiavanie súladu skupiny prevádzkovateľov príslušný orgán, prípadne štátna inšpekčná organizácia alebo súkromná inšpekčná organizácia, určí inšpektorov, ktorí sú spôsobilí posudzovať systémy vnútorných kontrol (ICS).
            
            
               2.   Na účely hodnotenia zriadenia, fungovania a udržiavania systému vnútorných kontrol skupiny prevádzkovateľov príslušný orgán alebo prípadne štátna inšpekčná organizácia či súkromná inšpekčná organizácia stanovia minimálne tieto požiadavky:
               
                           a)
                        
                        
                           zdokumentované postupy systému vnútorných kontrol, ktoré boli zavedené, sú v súlade s požiadavkami stanovenými v nariadení (EÚ) 2018/848;
                        
                     
                           b)
                        
                        
                           zoznam členov skupiny prevádzkovateľov s požadovanými informáciami o každom členovi sa priebežne aktualizuje a zosúlaďuje s rozsahom certifikátu;
                        
                     
                           c)
                        
                        
                           všetci členovia skupiny prevádzkovateľov spĺňajú kritériá stanovené v článku 36 ods. 1 písm. a), b) a e) nariadenia (EÚ) 2018/848 počas celej doby svojej účasti v skupine prevádzkovateľov;
                        
                     
                           d)
                        
                        
                           počet, odborná príprava a odborná spôsobilosť inšpektorov systému vnútorných kontrol sú primerané a vhodné a inšpektori systému vnútorných kontrol nie sú v konflikte záujmov;
                        
                     
                           e)
                        
                        
                           vnútorné inšpekcie všetkých členov skupiny prevádzkovateľov a ich činností a výrobných jednotiek alebo priestorov vrátane stredísk spoločného nákupu a zberných stredísk sa vykonávajú aspoň raz ročne a sú zdokumentované;
                        
                     
                           f)
                        
                        
                           noví členovia alebo nové výrobné jednotky a nové činnosti existujúcich členov vrátane nových stredísk spoločného nákupu a zberných stredísk sa akceptujú až po ich schválení správcom systému vnútorných kontrol na základe správy o vnútornej inšpekcii v súlade so zdokumentovanými postupmi systému vnútorných kontrol, ktoré boli zavedené;
                        
                     
                           g)
                        
                        
                           správca systému vnútorných kontrol prijme primerané opatrenia v prípade nedodržiavania súladu vrátane následných opatrení v súlade so zdokumentovanými postupmi systému vnútorných kontrol, ktoré boli zavedené;
                        
                     
                           h)
                        
                        
                           oznámenia správcu systému vnútorných kontrol príslušnému orgánu alebo prípadne štátnej inšpekčnej organizácii či súkromnej inšpekčnej organizácii sú vhodné a dostatočné;
                        
                     
                           i)
                        
                        
                           vnútorná vysledovateľnosť všetkých produktov a členov skupiny prevádzkovateľov sa zabezpečuje odhadom množstiev a krížovou kontrolou výnosov každého člena skupiny prevádzkovateľov.
                        
                     
                           j)
                        
                        
                           členovia skupiny prevádzkovateľov absolvujú primeranú odbornú prípravu týkajúcu sa postupov systému vnútorných kontrol a požiadaviek nariadenia (EÚ) 2018/848.
                        
                     
            
               3.   Príslušný orgán alebo prípadne štátna inšpekčná organizácia či súkromná inšpekčná organizácia použije posúdenie rizika s cieľom vybrať vzorku členov skupiny prevádzkovateľov na opätovné inšpekcie v súlade s článkom 38 ods. 4 písm. d) nariadenia (EÚ) 2018/848. Pritom zohľadní minimálne objem a hodnotu výroby a posúdenie pravdepodobnosti nedodržiavania ustanovení nariadenia (EÚ) 2018/848. Opätovné inšpekcie sa vykonávajú fyzicky na mieste za prítomnosti vybraných členov.
            
            
               4.   Príslušný orgán alebo prípadne štátna inšpekčná organizácia či súkromná inšpekčná organizácia vyčlení primeraný čas na kontrolu skupiny prevádzkovateľov úmerne druhu, štruktúre, veľkosti, produktom, činnostiam a výstupu ekologickej poľnohospodárskej výroby danej skupiny prevádzkovateľov.
            
            
               5.   Príslušný orgán alebo prípadne štátna inšpekčná organizácia alebo súkromná inšpekčná organizácia vykonáva svedecké audity s cieľom overiť spôsobilosť a znalosti inšpektorov systému vnútorných kontrol.
            
            
               6.   Príslušný orgán alebo prípadne štátna inšpekčná organizácia či súkromná inšpekčná organizácia posúdi, či došlo k zlyhaniu systému vnútorných kontrol na základe počtu prípadov nedodržiavania súladu, ktoré inšpektori systému vnútorných kontrol neodhalili, a na základe výsledku vyšetrovania príčiny a povahy nedodržiavaní súladu.
            
         
         
            Článok 3
            Nadobudnutie účinnosti a uplatňovanie
            Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
            Uplatňuje sa od 1. januára 2022.
         
         
            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 21. januára 2021
            
               
                  Za Komisiu
               
               
                  predsedníčka
               
               Ursula VON DER LEYEN
            
         
         
            (1)  Ú. v. EÚ L 150, 14.6.2018, s. 1.